KOMISJONI RAKENDUSOTSUS (EL) 2021/773,

10. mai 2021,

millega lubatakse liikmesriikidel kooskõlas nõukogu direktiiviga 1999/105/EÜ ajutiselt otsustada teatavates kolmandates riikides toodetud teatavate kategooriate metsapaljundusmaterjali samaväärsuse üle

(teatavaks tehtud numbri C(2021) 3194 all)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 22. detsembri 1999. aasta direktiivi 1999/105/EÜ metsapaljundusmaterjali turustamise kohta, (1) eriti selle artikli 19 lõiget 3,

ning arvestades järgmist:

(1) Nõukogu otsusega 2008/971/EÜ (2) on kehtestatud eeskirjad samaväärsuse tunnustamise kohta teatavate kolmandate riikide puhul seoses algmaterjali heakskiitmise ja registreerimise ning sellele järgneva metsapaljundusmaterjali tootmisega sellisest algmaterjalist. Asjaomased kolmandad riigid on OECD rahvusvahelise kaubanduse jaoks ette nähtud metsapaljundusmaterjali sertifitseerimiskava (edaspidi „OECD metsaseemne ja -istikute kava“) liikmed.

(2) Otsus 2008/971/EÜ hõlmab kategooriatesse „identifitseeritava lähtekohaga paljundusmaterjal“, „valitud paljundusmaterjal“ ja „tingimustele vastav paljundusmaterjal“ kuuluvat metsapaljundusmaterjali.

(3) 2011. aasta OECD metsaseemne ja -istikute kava eeskirjad (3) hõlmasid kategooriatesse „identifitseeritava lähtekohaga paljundusmaterjal“, „valitud paljundusmaterjal“ ja „tingimustele vastav paljundusmaterjal“ kuuluvat metsapaljundusmaterjali. OECD metsaseemne ja -istikute kava eeskirju muudeti 2013. aastal, et lisada kategooria „katsetatud paljundusmaterjal“3.

(4) Kuna liidu tasandil ei ole tehtud otsust kategooriasse „katsetatud paljundusmaterjal“ kuuluva metsapaljundusmaterjali samaväärsuse kohta, võib liikmesriikidel lubada teha otsuseid riiklikul tasandil vastavalt direktiivi 1999/105/EÜ artikli 19 lõikele 3.

(5) Ühendkuningriigist sai 2018. aastal sai OECD metsaseemne ja -istikute kava liikmesriik. Ühendkuningriik kanti otsuse 2008/971/EÜ (4) I lisasse, ilma et see piiraks liidu õiguse kohaldamist Ühendkuningriigi suhtes ja Ühendkuningriigis seoses Põhja-Iirimaaga kooskõlas väljaastumislepingu Iirimaa ja Põhja-Iirimaa protokolli artikli 5 lõikega 4 koostoimes kõnealuse protokolli 2. lisaga.

(6) Liikmesriikidele tuleks anda ajutine luba otsustada otsuse 2008/971/EÜ I lisas loetletud kolmandates riikides toodetud kategooriasse „katsetatud paljundusmaterjal“ kuuluva metsapaljundusmaterjali samaväärsuse üle, kuni otsuse 2008/971/EÜ muutmiseni. Sellega seoses peaksid liikmesriigid tagama, et imporditav materjal annab kõigis aspektides samaväärsed tagatised kui liidus toodetud ja direktiivi 1999/105/EÜ nõuetele vastav metsapaljundusmaterjal.

(7) Pidades silmas aega, mis on vajalik otsuse 2008/971/EÜ kehtivuse võimalikuks pikendamiseks ja selleks et hoida ära riski häirete tekkimiseks liikmesriikidesse importimisel, tuleks käesolevat otsust kohaldada kuni 31. detsembrini 2024.

(8) Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA OTSUSE:

Artikkel 1 1. Liikmesriikidel on lubatud otsustada, kas lisas loetletud kolmandas riigis toodetud metsapaljundusmaterjal, mis kuulub kategooriasse „katsetatud paljundusmaterjal“, pakub samu tagatisi kui liidus toodetud ja direktiivi 1999/105/EÜ nõuetele vastav metsapaljundusmaterjal. 2. Lõike 1 kohaldamisel kohaldatakse järgmist: a) „tagatised“ – tagatised seoses: i) metsapaljundusmaterjali tootmiseks ettenähtud algpaljundusmaterjali heakskiitmisega ja ii) kõnealusest algpaljundusmaterjalist seejärel metsapaljundusmaterjali turustamise eesmärgil tootmiseks võetud meetmetega; b) „kategooriasse „katsetatud paljundusmaterjal“ kuuluv metsapaljundusmaterjal“ – metsapaljundusmaterjal: i) mis on toodetud lisas loetletud algmaterjali tüüpidest ja ii) mis kuulub direktiivi 1999/105/EÜ I lisas loetletud vastavatesse liikidesse või kunstlikesse hübriididesse.

Artikkel 2 Liikmesriigid teavitavad viivitamatult komisjoni ja teisi liikmesriike käesoleva otsuse alusel tehtud otsustest ning kõnealuste otsuste tühistamisest.

Artikkel 3 Käesolevat otsust kohaldatakse kuni 31. detsembrini 2024.

Artikkel 4 Käesolev otsus on adresseeritud liikmesriikidele.

Brüssel, 10. mai 2021 Komisjoni nimel komisjoni liige Stella KYRIAKIDES

(1) EÜT L 11, 15.1.2000, lk 17.

(2) Nõukogu 16. detsembri 2008. aasta otsus 2008/971/EÜ kolmandates riikides toodetud metsapaljundusmaterjali samaväärsuse kohta (ELT L 345, 23.12.2008, lk 83).

(3) Decisions of the Council of the Organisation for Economic Cooperation and Development, Decision of the Council establishing the OECD Scheme for the Certification of Forest Reproductive Material Moving in International Trade (Majanduskoostöö ja Arengu Organisatsiooni nõukogu otsused, nõukogu otsus, millega luuakse OECD rahvusvahelise kaubanduse jaoks ette nähtud metsapaljundusmaterjali sertifitseerimiskava) [OECD/LEGAL/0355]. https://legalinstruments.oecd.org/en/instruments/OECD-LEGAL-0355

(4) Euroopa Parlamendi ja nõukogu 24. märtsi 2021. aasta otsus (EL) 2021/536, millega muudetakse nõukogu otsust 2008/971/EÜ Ühendkuningriigis toodetud metsapaljundusmaterjali samaväärsuse osas (ELT L 108, 29.3.2021, lk 1).